Jegyzőkönyv

2016. december 8. napján 18,00 órakor a Pethőhenye Faluház helyiségében megtartott rendkívüli nyilvános képviselő-testületi ülésről.

**Jelen vannak** Deák István György polgármester

Szabó Frigyes alpolgármester

Bartus Dávid képviselő

Kövesi Ferencné képviselő

Porpáczy Andrásné képviselő

Szita Gabriella jegyző

**Deák István György polgármester** köszöntötte a megjelenteket, ezt követően megállapította, hogy az ülés határozatképes, jelenlévő képviselők száma 5 fő. Ez követően a képviselő-testület a polgármester javaslatára egyhangúan a meghívótól eltérően az alábbi napirendet fogadta el:

**Napirend:**

1. **Vadak által a köztemetőben okozott károk megtárgyalása  
   Előadó: Deák István György polgármester**
2. **Az önkormányzat 2017 évi belső ellenőrzési tervének megtárgyalása  
   Előadó: Deák István György polgármester**
3. **Pethőhenye Község Önkormányzatának a helyi építési szabályzat jóváhagyásáról szóló 7/2006(VIII.10) önkormányzati rendelet módosításának határozatban történő elhatározása**

**Előadó: Deák István György polgármester**

1. **Egyebek  
   Előadó: Deák István György polgármester**
2. **Zárt ülés**

* **Pethőhenye 0116/7 hrsz alatti inatlanra vonatkozó agrárkamarai állásfoglalás ellen benyújtott kifogás elbírálása  
  Előadó: Deák István György polgármester**
* **Pethőhenye 0110/9 hrsz alatti inatlanra vonatkozó agrárkamarai állásfoglalás ellen benyújtott kifogás elbírálása  
  Előadó: Deák István György polgármester**

**Napirend tárgyalása:**

1. .**Vadak által a köztemetőben okozott károk megtárgyalása  
   Előadó: Deák István György polgármester**

**Deák István György polgármester** Ismertette a Vadásztársaság által küldött válaszlevelet a köztemetőben okozott vadkár ügyében.

**Szabó Frigyes alpolgármester:** Véleménye szerint gyűjtsék össze azokat, akik kárt szenvedtek és az összegyűjtött aláírásokat küldjék meg Budapestre a vadászati felügyelő bizottságnak és a vadásztársaságnak is. Úgy véli, a vadásztársaság működése nem felel meg sem az önkormányzat sem a falu lakossági érdekeknek. Kérte a két képviselő asszonyokat, hogy segítsenek az említett adatokat összegyűjteni. A vadásztársaság korábban ígéretet tett arra, hogy a lakossági károkat mindig megvizsgálják és kifizetik. Szerinte tarthatatlan az állapot ezen a téren.

**Porpáczy Andrásné képviselő:** Egyetért az alpolgármesterrel. Elmondta, hogy nincs olyan, hogy nem fizet a vadásztársaság és nem hajlandó a károkat megtéríteni.

**Deák István György polgármester:** Kezdődött a zsidó temetővel, ahol odáig fajult a dolog, hogy a vadásztársaság a temetőben állította fel a magaslest. A vadász a sírkőre lépve ment fel a lesre. Most már be van kerítve a temető az Izraelita hitközség segítségével.

Kéri a hivatalt, hogy gyűjtsék ki mennyit költöttek a zsidó temető fenntartására, gondozására. Jelentős gondot okoztak a vadak által okozott károk. Nem az a gond, hogy nem készítettünk kerítést, hiszen a vaddisznó felemeli azt és úgy bújik be. A vadásztársaság tudja, hogy három oldalról erdő veszi körül a temetőt. Ez már kegyeletsértés, hiszen a vadak meggyalázzák a temetőben lévő halottakat. Az önkormányzat vásárolt virágot a temetőbe, amit a vadak le is legeltek azonnal. Kéri a képviselőket, hogy gyűjtsenek aláírás azoktól, akik a temetői vaddúlás miatt kárt szenvedtek.

Hozzanak határozatot, hogy elítélik a vadásztársaság által mutatott viselkedést. Kérik a Budapesti felügyeletet, hogy Pethőhenye település területét adja át másik vadásztársaság részére. Nem segítenek a vadásztársaság részéről, valahonnan az erdőből lebontott nagyon rossz állapotú drótot hoztak, segítség gyanánt, azt pedig hiába rakták fel, 1,7 m magasan, újra bent vannak a vaddisznók.

Senkit nem tájékoztatnak, sem az önkormányzatot, sem a hivatalt a hétvégén megtartásra kerülő hajtással összekötött vadászatról annak ellenére, hogy a zártkerti ingatlanon rengeteg állandó lakos él. Az önkormányzat csináltatja az utat. Az önkormányzat megbízásából hétvégén is dolgozni fognak. Ezek a munkások veszélyeztetve lesznek a vadászat miatt. Egy fillért sem adott a vadásztársaság az utak felújítására, azonban a terepjáróikkal ők az elsők, akik a falújított úton közlekednek a legnagyobb sárban és tönkre teszik azt. Tiltakozzanak a vadásztársaság által a településen mutatott tevékenység ellen. Nem érti, hogy milyen módon akarnak a belterületet is érintő zártkertekben vadászatot tartani biztonságosan. Megkérdezte a jegyzőt kapott-e papírt az említett vadászatról, és elmondta, hogy nem kaptak.

**Kövesi Ferencné képviselő:** Hová plakátoztak erről?

**Deák István György polgármester:** Ma délután a hegyben helyeztek el papírokat tájékoztatás gyanánt.

Indítványozta, hogy Pethőhenye Község Önkormányzata határozattal ítélje el a Zalavölgye Vadásztársaság Pethőhenye Községben található köztemetőben a vadak által okozott károk megtérítésétől történő elzárkózását.

További kérdés, hozzászólás az előterjesztéssel kapcsolatban nem hangzott el, **az ülést levezető** **polgármester** a napirend tárgyalását lezárta és megállapította, hogy az ülés határozatképes, jelenlévő képviselők száma 5 fő, majd szavazásra bocsátotta az elhangzott indítványt.

Pethőhenye Község Önkormányzati Képviselő-testülete 5 igen egyhangú szavazattal az alábbi határozatot hozta:

**Pethőhenye Község Önkormányzati Képviselő-testületének  
81/2016.(XII.8.) számú határozata**

Pethőhenye Község Önkormányzata elítéli a Zalavölgye Vadásztársaság Pethőhenye Községben található köztemetőben a vadak által okozott károk megtérítésétől történő elzárkózását.

1. **Az önkormányzat 2017 évi belső ellenőrzési tervének megtárgyalása   
   Előadó: Deák István György polgármester**

**Deák István György polgármester:** El kellene halasztani ennek a napirendnek a tárgyalását.

**Szabó Frigyes alpolgármester:** Ő úgy tudja, hogy a polgármesterrel nem vette fel e kapcsolatot a belső ellenőr.

**Szita Gabriella jegyző:** A belső ellenőr beszélt a polgármester úrral**,** miután jeleztem felé, hogy ez a polgármester úr utasítása, hogy lehetőség szerint vegye fel vele a kapcsolatot.

**Deák István György polgármester:** Elmondta, hogy valóban felhívta őt a belső ellenőr, azonban a személyes találkozóra meg nem került sor. Ebből eredően indítványozza a napirend további tárgyalásának elhalasztását.

Az ülést levezető polgármester a napirend tárgyalását lezárta, a napirend tárgyalását a polgármester elnapolta, a képviselő-testület áttért a következő napirend tárgyalására.

1. **Pethőhenye Község Önkormányzatának a helyi építési szabályzat jóváhagyásáról szóló 7/2006(VIII.10) önkormányzati rendelet módosításának határozatban történő elhatározása  
   Előadó: Deák István György polgármester**

**Deák István György polgármester:** A napirenddel kapcsolatosan elmondta, hogya miniszterelnök úr nem adta ki, hogy a NIF vigye el az önkormányzat fáját. Amennyiben lezárják a zártkertek megközelíthetőségét akkor nem tudnak a 60 ha nagyságú szántóföldekre felmenni a mezőgazdasági gépek, amelyek csak onnan tudnak a művelendő területekhez eljutni. Azt mondták neki a helyszíni bejáráson, hogy megoldják a felmerült gondot, de ezt látni akarják. Ő pontosan tudja ez mekkora földmunkával jár. Úgy járnak majd, mint a szennyvíz beruházáskor.

**Szita Gabriella jegyző:** Hangsúlyozta, hogy a beruházás kiemelt jelentőségű, ezért fontos, hogy az önkormányzat együtt működjön a Kormánnyal.

**Bartus Dávid képviselő:** Ebben az esetben nincs lehetősége az önkormányzatnak a lakosság érdekeit képviselni, az érdekeket érvényesíteni?

**Szita Gabriella jegyző:** A rendezési terv módosítást el kell határozni a kiemelt minősítésre tekintettel. Lehetőség lesz a tervezés során az említett érdekek képviseletére.

**Deák István György polgármester:** Véleményeszerint ezen napirendi pont esetében halasszák el a döntést a holnapi nap a NIF Zrt által megtartásra kerülő terv egyeztetést követően.

A napirend tárgyalását az ülést levezető polgármester lezárta, a napirend további tárgyalását a polgármester elnapolta, a képviselő-testület áttért a következő napirend tárgyalására.

1. **Egyebek**

* **Munkavédelmi iránymutatás megtárgyalása közfoglalkoztatás ügyében**  
  **Előadó: Deák István György polgármester**

**Deák István György polgármester:** Ismertette az Iránymutatás a közfoglalkoztatásban bekövetkező munkabalesetek csökkentésére vonatkozó Zala Megyei Kormányhivatal Foglalkoztatási Osztályától érkezett tájékoztatót.

Indítványozta, hogy a Zala Megyei Kormányhivatal munkavédelmi szakügyintézőjének meghívását mind a képviselő-testületi ülésre a munkahelyi balesetekkel kapcsolatos konzultáció megtartására és egy közfoglalkoztatottakkal történő munkavégzési napra.

További kérdés, hozzászólás az előterjesztéssel kapcsolatban nem hangzott el, **az ülést levezető** **polgármester** a napirend tárgyalását lezárta és megállapította, hogy az ülés határozatképes, jelenlévő képviselők száma 5 fő, majd szavazásra bocsátotta az elhangzott indítványt.

Pethőhenye Község Önkormányzati Képviselő-testülete 5 igen egyhangú szavazattal az alábbi határozatot hozta:

**Pethőhenye Község Önkormányzati Képviselő-testületének  
82/2016.(XII.8.) számú határozata**

Pethőhenye Község Önkormányzata meghívja a Zala Megyei Kormányhivatal munkavédelmi szakügyintézőjét a képviselő-testület ülésére a munkahelyi balesetekkel kapcsolatos konzultáció megtartására és egy közfoglalkoztatottakkal történő munkavégzési napra.

* **Tájékoztató**  
  **Előadó: Deák István György polgármester**

**Deák István György polgármester:** Ismertette a szeptember 1. napi Dunaújvárosi hírlap cikkét, amelyben egy család talált egy rajzot egy műanyag palackban a Duna holtága mellett. Ezt a palackot a Dunán engedte útjára egy kisgyermek. A megtaláló feltette az internetre a rajzot, amelyet Július 22-én ismert fel a rajzoló gyermek édesanyja. A megtaláló a palackba rajtett kívánságot, amely egy motorra vonatkozott teljesítette és meglepte a családot a gyermek által palackba rejtett kívánsággal.

Javasolta, hogy a palack megtalálója részére, aki Pethőhenyei lakos, egy kitüntetői díjat adományozzon az önkormányzat. December 18. napján tartandó Karácsonyi Koncerten adnák át számára az elismerést az általa gyakorolt nemes gesztus miatt.

**Szabó Frigyes alpolgármester:** Véleménye szerint a torta mellé valami egyéb tárgyi ajándékot is adni kellene.

**Deák István György polgármester:** Indítványozta az általa gyakorolt nemes emberi gesztus elismeréseként az állampolgár karácsonyi koncertre történő meghívását.

Tájékoztatta a jelenlévő képviselőket, hogy december.15-én 13 órakor lesz az erdőtervezés záró tárgyalása, akit érdekel részt vehet a tárgyaláson.

Elmondta, hogy a Hadtörténeti és Múzeum által kiadott Pályázati felhívás szerint szakértőt kell keresni, aki megvizsgálja a háborús síremlékeket, azaz azokat a betonokat, amelyek a temetőben vannak és felértékeli őket, illetve szakértői véleményt ad azokról. Jelenleg nem jut eszébe ilyen jellegű szakértő, kérte ebben a kérdésben a képviselők segítségét.

**Szabó Frigyes alpolgármester:** Szerinte a műemléki felügyelőség tudna segíteni.

**Deák István György polgármester:**: Felkérte az alpolgármestert nyújtson segítséget műemléki szakértő felkérésében.

* **Ügyfélszolgálati dolgozó alkalmazása**  
  **Előadó: Deák István György polgármester**

**Deák István György polgármester:** Megkérdezte a jegyzőt, hol tart a dolgozó alkalmazási eljárása.

**Szita Gabriella jegyző:** Tájékoztatta a képviselőket, hogy a munkaügyi központ közvetőt lapot küldött egy hölgyre vonatkozóan, akire a hivatal munkabér támogatási pályázatot tud benyújtani. A pályázat benyújtása folyamtban, a Munkaügyi Központ tájékoztatása szerint a hölgyet 2017. január 1. napjától fogják tudni alkalmazni, béréhez és a fizetendő járulékokhoz 6 hónapon keresztül 70 %-os támogatást nyújtanak 3 hónapos továbbfoglalkoztatási kötelezettséggel.

**Szabó Frigyes alpolgármester:** Sokáig tartott, amíg dolgozót találtak.

A napirenddel kapcsolatosan egyéb nem hangzott el, az ülést levezető polgármester a napirend tárgyalását lezárta.

Egyéb kérdés, bejelentés nem hangzott el, a polgármester a képviselő-testület rendkívüli nyilvános ülését 19,55 órakor bezárta, majd zárt ülésen folytatta munkáját.

**K.m.f.**

**Deák István György Szita Gabriella  
 polgármester jegyző**